**Intézményi környezet bemutatása**

**1. Alapadatok:**

Az Alternatív Közgazdasági Gimnázium, Szakgimnázium és Általános Iskola Budapesten, a 3. kerület Raktár uta 1. szám alatt, valamint a Kiscelli utca 78-82 száma alatt található. Oktatási azonosítója: 035454.

Az intézményt 1988-ban, több éves előkészítő munka után egy lelkes pedagóguscsapat alapította, elsősorban **szervezeti struktúraváltásban** gondolkodva. Az AKG az ország első alapítványi magániskolája volt, és a kezdetektől nagyon magas volt a jelentkezők száma, ami egyre inkább az elit-iskola felé mozdította el az intézmény jellegét. Kezdetben négyosztályos, majd 1996-tól hatosztályos gimnáziumként működött, 2005-től hétéves, majd 2007-től ötéves iskola is.

A 2018-2019-es tanévtől általános iskolával bővült az Alternatív Közgazdasági Gimnázium, az egyre növekvő érdeklődés hívta létre ezt a képzési formát. A Kiscelli utcában 13 évfolyamos iskola jött létre, sajátos programmal.

Az Alternatív Közgazdasági Gimnáziumban 146 fő pedagógus és pedagógiai munkát közvetlenül segítő kolléga dolgozik, ebből **49** férfi, **97** nő.

A gimnáziumban 101 pedagógus dolgozik, az általános iskolában 45 fő.

Az általános iskolában 292 gyerek tanul, 144 fiú, 148 lány. A gimnáziumban összesen 655 a létszám, ebből 309 fiú, 346 lány.

Az intézmény alternatív kerettanterv alapján működik, melyet 2013-ban engedélyeztek. Az AKG 13 éves egységes iskola programjának **általános iskolai** képzési szakaszára készült programtanterve 2018 márciusában, az ötévfolyamos képzés 9-10. évfolyamának programtanterve 2019. áprilisában kapott engedélyt. Az iskola jelenleg érvényes pedagógiai programja 2012 óta van hatályban.

Fontos, hogy a gyerek ezekben az érzékeny életszakaszaiban motiváló, ugyanakkor élvezettel élhető környezetben töltse a mindennapjait. Ebben nagy segítségére lehet a kísérő (1-6. évfolyam), illetve a patrónus (7-13 évfolyam), aki mintegy iskolai pótszülőként kíséri figyelemmel a rábízott gyerek fejlődését, tanulmányi előmenetelét, segíti őt a krízishelyzetekben, társas kapcsolatai kialakításában.

Az iskola országos beiskolázású, saját kollégiumunk nincs, de férőhelyet szükség esetén tudunk biztosítani a hozzánk felvett tanulóknak. Az AKG-ba felvételiző gyerekek jó anyagi és szociális háttérrel rendelkező családokból érkeznek. A kevésbé tehetős, ám kiemelkedően tehetséges gyerekeket az iskola alapítványa, valamint az Öregdiák Ösztöndíj Kuratóriuma támogatja.

**2. Intézményi jellemzők:**

Az intézmény fontos eleme az önigazgatás, a legfelső döntéshozó fórum a **nevelőtestület**[[1]](#footnote-1). A nevelőtestület hetente tart értekezletet. További önigazgató szakami testületek: a **pedagógiai tanács**, amely szintén hetente tanácskozik. A **szakmai műhely** az azonos tárgyat tanító tanárok fóruma, akik havonta találkoznak. A **kisiskolát** azegy évfolyamonműködő kisérők, patrónusok alkotják. A kisiskola kéthetente tart megbeszélést.

A gimnáziumi részben jelenleg az összes évfolyamon 20 kupac (hagyományos értelemben vett osztály) működik, az ötévfolyamos rendszerben 10. évfolyamig, a hétosztályos rendszerben 11. nyelvi évfolyamig. A 10. évfolyamig tartó szakaszt kultúraközvetítő, epochális szakasznak nevezzük, melyben hangsúlyos a szociális tanulás, a képességfejlesztés. Ebben az időszakban a természettudományokat, a magyar nyelv és irodalmat, történelmet, valamint a matematikát epochában, vagyis tömbösítve tanulják a gyerekek. Az epochák egymást váltják, három hétig tartanak és egy epochazáró dolgozattal fejeződnek be.

Hangsúlyos intézményünkben a projektalapú oktatás, valamint az együttműködésen alapuló munkaformák.

Az utolsó két évben, 11-12. (az új számozás szerint 12-13.) évfolyamban ún. érdeklődés szerinti csoportok alakulnak ki, mindkét képzési típusból vegyesen. Ez az egyetemre felkészítő szakasz, amelyben mindenki az érdeklődésének megfelelően választ emelt óraszámú tantárgyat.

A nyelvtanulás igen nagy szerepet kap az iskolánkban. Első nyelv az angol, ezen kívül francia, német, spanyol, de érdeklődés esetén szakköri keretben akár japán vagy norvég nyelvet is lehet tanulni. A hétosztályos évfolyamok a 10. osztály után nyelvi éven az angol után egy második nyelvet tanulnak, a jelenlegi tanévtől kezdve az ötévfolyamos képzésen is ezt a modellt vezettük be. Egy év alatt a nagy többség eléri a B2-es szintet.

A nyelvi éven heti 17-18 órában tanulják a nyelvet a gyerekek. A normál óraszámú csoportokban heti öt óra van, tehát mindennapos a nyelvóra.

A nyelvi éven cserediákprogramokat szervezünk minden nyelvből. A német csereprogram tíz éve működik nagy sikerrel, évente kb. 30-40 gyerek vesz benne részt.

A 2015-2016-os tanévtől az iskola felmenő rendszerben bevezette a digitális oktatást. A tananyagok túlnyomó részt digitálisan elérhetők, a gyerekek saját tanulói laptopot[[2]](#footnote-2) használnak a tanuláshoz és a Microsoft OneNote Osztályjegyzetfüzet szoftverét. Az iskola egésze használja a Microsoft Office 365 szolgáltatásait, ebbe integrálódik a már említett Osztályjegyzetfüzet és a Teams szoftver is.

Az intézmény infrastrukturális felszereltsége kiváló. Minden teremben asztali gép, interaktív tábla és projektor, vagy nagy méretű érintőképernyő és laptop áll rendelkezésre. Az épületben két külön wifi hálózat van, az egyik mindenki számára szabadon elérhető, a másik kifejezetten az oktatást szolgálja, így csak kóddal hozzáférhető.

A különböző tanórai és szakköri tevékenységekhez informatika szaktanterem, videó-és hangstúdió, két rajzterem, robotika terem, fotólabor, keramikus műhely és színházterem is rendelkezésre áll. A testnevelés órákat egy közel 600 négyzetméteres tornateremben, illetve egy tükrös edzőteremben és a konditeremben tartjuk.

A felszereltségnek megfelelően alkotókörök, szakkörök széles választéka áll rendelkezésre, amelyeknek résztvevői év végére valamilyen produktummal állnak elő. Régebben Tavaszi Fesztivál volt a fórum, ahol bemutatkoztak az alkotókörök, ma már projekthétnek nevezzük.

Nagyon sikeres színházi előadások születnek, a robotika szakkör országos és világversenyeken is komoly helyezéseket ér el. Nagyon népszerű az elsősegély oktatása, szintén sorra nyerik a versenyeket a diákjaink, sőt, maguk is oktatnak itthon és külföldön is (Erdélyben).

Az iskolai könyvtár a kölcsönzés lehetőségén kívül nyugodt tanulási körülményeket biztosít az olvasóteremmel.

Diákönkormányzat nem működik az iskolában. A tantestület kezdeményezte, de a diákok nem tartották fontosnak. Feltehetőleg azért, mert más, kevésbé hivatalos úton is érvényesíteni tudják az érdekeiket.

**3. Pedagógiai alapelvek:**

Az iskola különleges pedagógiai programja valamivel több, mint 100 oldalas (a kerettantervekkel együtt többezer oldal), ebből itt csak néhány alapvetően fontos elemet van mód felvillantani. Részletesebben megtalálható a <http://www.akg.hu/pedagogiai-program/> internetes helyen.

„Az AKG pedagógiája arra az egyszerű axiómára épül, hogy a **gyerek nem az életre készül, hanem él.** Az iskola nem háríthatja át tanítványaira saját feladatát, nem terhelheti az egyébként is nehéz, krízisekkel terhelt életszakaszt a **tudatos** életre készülés – számára különben sem felfogható – terheivel. Az AKG pedagógusainak szakmai meggyőződése, hogy a kamaszkor éppen annyira átmeneti állapot minden ember életében, mint életünk bármely más szakasza. Éppen ezért, **önmagában való célként**határoztuk meg, hogy a tanulók **boldog, kiegyensúlyozott** életet élhessenek iskolánkban.

* **Az AKG kiterjeszti az iskola hatókörét, tanítványai teljes személyiségére kíván hatni**.

E cél érdekében **összehangolja** az érték- és normaközvetítést, a tanulásszervezési eljárásokkal, személyiségfejődésének támogatásával, behozva a tanulás minden formáját az iskolába. Az AKG **patrónusai** a szülőkkel és a tanulókkal külön-külön egyeztetik, hogy milyen módon és mértékben vesz részt az iskola a tanítványai fejlődésének támogatásában. A kiterjesztett iskolafunkció azt jelenti, hogy az iskolaszocializáló, ismeretközvetítő, képességfejlesztő, érték- és normaközvetítő feladatra egyaránt vállalkozik. Nem mindenkinél minden feladatra, hanem minden gyereknél eltérő prioritásokkal az adottságainak, motivációjának megfelelő, számára fontos és szükséges funkciókat igyekszünk teljesíteni.

* **Az AKG személyközpontú iskola.**

Pedagógiai, szakmai programjának másik kiemelt alapelve, hogy a **működés középpontjában az egyes gyerek áll** –ezért alakítottuk ki a személyes kapcsolatokat leginkább erősítő, folyamatos együttműködést igénylő tevékenységformákat (epochák, projektek), szervezeti formákat (kisiskolák, patrónusi rendszer).

* **Az AKG szabad iskola.**

Az iskola valamennyi tanítványát – életkorától, eredményeitől függetlenül – szuverén önálló embernek tekinti.A **szabadság a mi értelmezésünkben az információ szabadságát, az adott kérdésben érintetteknek a döntésben való részvétel jogát, és a döntés következményeinek vállalását, azaz a felelősséget egyaránt jelenti.** Az egyes döntések, a közösen elfogadott szabályok, a folyamatos kommunikáción, az eltérő álláspontok közelítésén, egyeztetésén alapulnak.

* **Az AKG tehetséggondozó gimnázium**

Alapvető fontosságúnak tartja az **iskola, értelmiségi alapképző funkciójá**t. Kiindulópontunk, hogy minden gyereknek vannak olyan adottságai, amelyeket a társadalom tehetségnek ismer el, és sikerrel honorálja. Az AKG tanítványai felé a tevékenységek különböző formáiban megjeleníti, s a hétköznapokban támogatja a legfontosabb értelmiségi, képességek kialakulását erősítését. Folyamatosan segíti öntudatra ébredését, tehetségének felismerését, kibontakozását, a jövendő pályához szükséges kompetenciák, ismeretek megszerzésében támogatja.”

Hogy a fenti tevékenységeinket a lehető legjobban tudjuk végezni, szoros kapcsolatot tartunk a szülői házzal. Nem születik a tanuló sorsát befolyásoló döntés szülői beleegyezés nélkül. A szülők közösségének képviselői részt vesznek az iskolát fenntartó kuratóriumban is.

1. Pedagógiai Program [↑](#footnote-ref-1)
2. Érintőképernyős, kifordítható képernyős eszköz érintőceruzával [↑](#footnote-ref-2)